khistorydata/jeongjo-sjw-relations huggingface dataset:
정조 9년
閔台爀。以禁衛營言啓曰。卽伏見洪忠水使趙心泰啓本。則枚擧泰安縣監尹行履牒呈。以爲全羅道海南縣本營納甲辰條保米八十二石一斗。船價米二十四石九斗。他衙門納合米一千四百二十九石三斗所載船隻。五月初九日。裝載發船。六月初六日。到瑞山衣店里秩馬島前洋致敗。拯米完一千二百三十五石。不完十石。作完九石。乾米二百四十四石。査出乾米四十石。合乾拯米一千五百二十八石內。乾米二百八十四石上納次。逢授於同郡監色處。拯米一千二百四十四石內。七百石依例改色。分俵於同郡民人處。五百石分俵於海美縣。餘在拯米四十四石。同郡民人處。略略加分。欠縮未拯米爲七石十三斗。而今月初五日。雖有大風濤。不爲安泊於元山站萬全之地。而轉入古代島。竟至臭敗之境者。已極痛惡。四十石乾米之暗自偸卸。亦爲渠輩之一罪案。至於海南之以腐傷舊退船。容易許載。又復有加數添載之事。則矇然不察之失。違法濫載之罪。在所難逭。瑞山南北浦。旣爲本境海路。船隻之遇風出沒。或在常理之外。則從前之不設護送者。終難免因循襲謬之科。海南縣監李民秀。瑞山郡守安廷玹罪狀。令攸司稟處事。啓下矣。伊日風勢。雖曰不順。不爲安泊於元山依風之所。移向他處。終至沈沒者。情狀固已可駭。而乾米四十石之暗自偸卸。尤涉痛惡。在囚各人等。各別嚴刑。期於取服。欠縮未拯米。依例分徵。待秋收捧。所拯米旣已改色分俵。竝與劣米。待秋成收捧上納。而乾米一體衙門區別成冊修報之意。分付該道道臣。稅穀裝載。自有定式。船隻護送。法意甚嚴。則海南縣之乃以舊退腐傷之船。濫數裝載。有違事目。瑞山郡之初不定護送監色。致此稅船之臭載者。亦涉駭然。海南縣監李民秀。瑞山郡守安廷玹。竝令該府拿問處之。洪忠水使趙心泰。則前此漕船。致敗於本營掌內。而不能警惕。又有此稅船之臭載。其常時不善檢飭之責。在所難免。從重推考。稅船致敗。旣在初六日。今爲一望之久。而道臣具格狀聞之尙此稽滯。事體未安。洪忠監司李得臣推考警責之意。旣自御營廳草記蒙允矣。本營穀物。宜無異同。一體施行。他餘穀物。令各該衙門稟處。何如。傳曰。允。
정조 9년
李秉模。以御營廳言啓曰。伏見洪忠水使趙心泰啓本。則枚擧泰安縣監尹行履牒呈。以爲全羅道海南縣甲辰條本廳納移劃大同米八十一石一斗一升五合。船價米十八石十三斗八升五合。他衙門納合米一千四百三十五石十三斗所載船隻。五月初九日。裝載發船。六月初六日。到瑞山衣店里秩馬島前洋致敗。拯米完一千二百三十五石。不完十石。作完九石。乾米二百四十四石。査出乾米四十石。合乾拯米一千五百二十八石內。乾米二百八十四石上納次。逢授於同郡監色處。拯米一千二百四十四石內。七百石依例改色。分俵於同郡民人處。五百石分俵於海美縣。餘在拯米四十四石。同郡民人處。略略加分。欠縮未拯米爲七石十三斗。而今月初五日。雖有大風濤。不爲安泊於元山站萬全之地。而轉入古代島。竟至臭敗之境者。已極痛惡。四十石乾米之暗自偸卸。亦爲渠輩之一罪案。至於海南之以腐傷舊退船。容易許載。又復有加數添載之事。則矇然不察之失。違法濫載之罪。在所難逭。瑞山南北浦。旣爲本境海路。船隻之遇風出沒。或在常理之外。則從前之不設護送者。終難免因循襲謬之科。海南縣監李民秀。瑞山郡守安廷玹罪狀。令攸司稟處事。啓下矣。伊日風勢。雖曰不順。不爲安泊於元山依風之所。移向他處。終至沈沒者。情狀固已可駭。而乾米四十石之暗自偸卸。尤涉痛惡。在囚各人等。各別嚴刑。期於取服。欠縮未拯米。依例分徵。待秋收捧。所拯米。旣已改色分俵。竝與劣米。待秋成收捧上納。而乾米一體衙門區別成冊修報之意。分付該道道臣。稅穀裝載。自有定式。船隻護送。法意甚嚴。則海南縣之乃以舊退腐傷之船。濫數裝載。有違事目。瑞山郡之初不定護送監色。致此稅船之臭載者。亦涉駭然。海南縣監李民秀。瑞山郡守安廷玹。竝令該府拿問處之。洪忠水使趙心泰。則前此漕船。致敗於本營掌內。而不能警惕。又有此稅船之臭載。其常時不善檢飭之責。在所難免。從重推考。稅船致敗。旣在初六日。今爲一望之久。而道臣具格狀聞之尙此稽滯者。事體未安。洪忠監司李得臣推考警責之意。旣自宣惠廳草記蒙允矣。本廳穀物。宜無異同。一體施行。他餘穀物。令各該衙門稟處。何如。傳曰。允。
정조 9년
執義洪宗藎啓曰。請大靜縣爲奴罪人金壽賢依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請大靜縣定配罪人聖中。亟令王府。設鞫嚴問。期於得情。夬正王法。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請李光殷。設鞫嚴問。期於得情。依律處斷。請渭原郡定配罪人炯魯。亟寢發配之命。仍令王府。設鞫得情。夬正王法。請金斗默抄選之望。亟施刊改之典。措辭見上龍輝之滔天逆節。有浮适雲合施殄滅之典。其凶醜餘孽。生置覆戴之間。已切神人之憤。況可以尋常逆屬處之乎。夫杖斃或追奪罪人之應坐者。尙多編配於絶島。龍賊之罪惡。視此輩。何如。而乃置其妻屬於如固城之善地。輕重之乖當。懲討之不嚴。未有甚於此者。輿情駭惋。久而愈激。請當該有司之臣。施以譴責之典。龍賊妻移屬爲婢於絶島。答府曰。不允。第九件事第十件事第十一件事。亟停勿煩。末端事。一向靳允。徒增傳啓。一件依啓。譴責事。事勢雖如許。責備何妨。其時堂上竝推考。
정조 9년
摠戎使金思穆疏曰。伏以。臣才本至鹵。年亦尙淺。而偏蒙我聖上特達之知。拔之人望之外。置之亞卿之列。入則翺翔於近密。出而旬宣於畿輔。榮已極矣。責益重矣。臣方感激銘鏤。常思殫竭報效。而識慮淺短無以稱塞。夙夜憂懼。如集于木。不意今者。忽伏承摠戎除命。臣於是。驚惶震悸。不覺四體之投地也。夫掌兵之任。乃是國家之干城。軍民之司命。而今臣所叨。體貌雖異於三局。管轄竝稱於五營。苟非宿將重望。莫宜居之。乃反畀之於如臣千不近萬不似之身。噫嘻。此何擧也。臣本白面書生。未嘗學軍旅之事。聖明豈不俯燭。而謂臣以臣祖之孫。宜有休戚之義。仍擧臣父臣叔已行之例。恩諭鄭重。簡自宸衷。乃以不肖之身。遽叨前人之武。闔門之感聳。雖無可言。而私心之愧惕。尤當如何。且伏念臣祖平生規模。專事謹畏避遠寵利。作爲家法。故臣父之受是任也。亦嘗引義控辭。雖未獲命。居常兢怵。不遑寧處。況臣之百無肖似者。繼叨重任。則實非所以遵家訓而守素規。不但爲滿盈之懼而已。至若職任之至重。才器之不稱。宜有公議之駁正。姑不敢煩縷也。昨緣藩符之不敢替納。縱未免冒沒承膺。而因仍蹲據。非臣之所敢出也。繞壁徊徨。歷日靡定。玆敢疾聲哀籲於天地父母。伏乞聖慈。俯察至切之懇。特推曲保之恩。亟命還收臣新授將符。以重戎垣。以安私分。不勝萬幸。答曰。省疏具悉。摠帥新命。蓋由仰述。卿其勿辭行公。
정조 9년
咸鏡道幼學韓百元等疏曰。伏以。近來梟獍之變。愈出愈憯。而至於炯采之窮凶極惡。不但爲一國臣民所共憤。而其於關北一路。沬血而慙痛者。尤當如何哉。伏惟北關以龍興舊地。僻處荒裔。人物之鹵莾傖楚。風俗之推魯鄙朴。爲諸路之最下。無一可述。而只蒙朝家特軫顧本綏遠之義。恩煦仁漸。不幸而有罪過。則曲恕而寬貸之。幸而有一善。則濫翊而優奬之。一水旱一風霜之小愆常候。乙丙殷憂。錦玉靡寧。所以懷保之方。撫摩之策。靡不用極。惟恐一物之不得其所。雖在崖谷之偏。其荷春陽之澤。還有倍於畿甸輦轂之間。而非諸路之所跂及。以故雖至隷儓下賤。皆知感激愛戴。居則以忠義相勉。以氣節相尙。一遇緩急。死於長上。蓋其素所蓄積。非特秉彜之天使之然也。至於永興府。以四百年湯沐之鄕。民生不見外事。惟至灑掃眞殿之側。耕牧歷山之下。優渥純厖。歌詠聖澤。頗有稷劉之遺風。乃於一朝千古所無之劇逆。出於其間。玆豈朝家平日所期於北路者。而亦豈北民之所自信於平日者哉。十行綸音。反覆曉告。坊曲之民。聚首擎讀。莫不心墜膽裂。繼之以感泣。噫嘻。痛矣。渠亦聖化涵育中一物。而抑何腸肚。敢懷異圖。締結凶徒。情節之狼慝。排布之陰慘。至此之極哉。其窮凶極惡之狀。論以當律。雖加族誅。亦未快心。而尙用寬典。誅止其身。其妻子支屬。至今假息於圜土之中。揆以典刑。寧有是哉。臣等雖甚愚昧。有以知聖度之大。務在鎭安。而世變層生。人心易溺。此等不軌之徒。挾妖術而亂天下者。考之往枼。指不勝摟。今若天討不嚴。王章未究。使陰沴之種。仍因容貸於覆戴之間。則顧何以懼亂賊而懲遐俗乎。臣等義不與此賊餘孽。同居一邦。期於殄滅。毋保遺育。而仄聽數月。處分未降。群情愈鬱。輿憤蓋切。列邑士民。皆欲齊進伏閤。而跡涉猥越。事近騷擾。各修名帖。祗付臣等臣等謹以一路民情。跋涉千里。不避鈇鉞之誅。敢陳沐浴之請。伏乞聖明。夬揮乾斷。采賊孥屬。依适雲已例。亟賜兪音。一以伸國人共誅之義。一以洩小民齊憤之私。答曰。省疏具悉。所請認出爾等忠憤。此律非輕易議到者。爾等退修學業。
정조 9년
咸鏡道永興幼學張棕五等疏曰。伏以。臣等生長豐沛之鄕。瞻依日月之光。涵育雨露之澤。耕稼於眞殿本宮之下。漁樵於龍興聖歷之間。而在我四百年來。無一亂臣賊子之生於其間者。不惟天衷之所固有。實亦土俗之所使然也。豈意今者。窮天地亘萬古所無之凶逆。出於本邑之地哉。伏奉綸音。辭旨諄複。曉諭懇惻。臣等相率敬讀。不覺感泣之無從。而罔知圖報矣。自古亂逆之作。何代無之。而豈有若炯采之豺性狼心。未化於涵囿之澤。凶肚逆腸。暗結於嘯聚之徒。爲嶺北數千里中累百年間所未曾有之賊者耶。如此凶賊之破家瀦澤。夷族滅類。不容少緩。而聖德天大。王章海洪。誅止其身。戮不及孥。此臣等所以心腐膽慄。不能自抑於草野之間蔀屋之下者也。我聖上特以好生之德。不施此賊孥籍之律。則不徒有拂於擧國共討之情。無以少洩於本邑齊憤之心矣。臣等義不與賊采遺種。共戴一天。而若恐猥越之誅。以避冒瀆之嫌。而默無一言。則沐浴請討之義。無處可伸。而沛中之遺風。更無以振起。隴西之深恥。將未得少雪矣。本邑臣民。凡有血氣之偏者。雖至隷儓之市井。所共抹血而飮泣者也。臣等不避鈇鉞之誅。千里裹足。伏闕齊籲。伏乞殿下。亟施賊采孥籍之律。俾嚴國家懲討之典。而以洩臣等憤鬱之忱。千萬幸甚。答曰。省疏具悉。爾等俱以豐沛人士。盛陳沐浴之請。爾等忠憤。予實感歎。所請律名。非不欲從施。擬律各有條例。不可渾用。不允。爾等退修學業。另究闡明義理之方。
정조 9년
乙巳六月二十一日卯時。上御重熙堂。右承旨入侍時。右承旨徐鼎修。假注書朴蓍壽。記事官金鳳顯尹行任。以次進伏訖。上命書傳敎曰。今聞有戊戌定式云。再昨戶曹草記批答中承旨推考句語。抹去。鼎修曰。臣纔以原春監司遞來。而適有一二民瘼。敢此仰達矣。原州有毓祥宮及均役廳免稅條以米上納者。而設施之初。以本邑之隔遠水路。特許作錢代納。已成規例矣。己亥年間。偶因事端。以來輸納。當其百餘里出浦之時。男負女戴。踰越重嶺。語其辛苦。不啻萬端。若問本州之痼弊。無踰於此。伊後道臣。或當歉歲。則請以代錢。獲蒙允許。而此是一時救急之計。殊非永久軫惠之道。且其穀物數爻。不過數三百石。在本宮本廳。不至大關係。而在本邑。則實爲難支之痼弊。今若還復己亥以前之規。依詳定例。以錢代捧。則峽中殘氓。庶可得以支保矣。上曰。出擧條。令該廳草記稟處。可也。出擧條鼎修曰。在昔國初。有襄陽洛山寺生梨甘藿之歲納於明禮宮者。蓋聞伊時。梨有佳種。藿有賜田。故寺僧輩。以此土地之産。用表獻芹之誠。其後數百年來。梨樹藿田。無一見存。而便成已例。因循至今。每當輸納之時。或買取於遠地。或貿納於京市。因此本寺。轉成痼弊。如干緇徒。零落殆盡。一年二年。莫能支吾。臣於巡到時。數三破衲之僧。遮路呼訴。懇乞變通。觀其情狀。誠甚矜惻。宮納雖與正貢有異。事關進上。不得請蠲。而旣有所見。敢此仰達矣。上曰。聞甚可矜。此後特爲減給事。分付該宮及該道。可也。出擧條鼎修曰。均廳稅納之責出新加。始許舊頉。自是不可已之事。而其中情狀矜惻。事實明白者。亦不可膠守常例。本道通川等地船人鄭芿叱金等。因浦項穀載運事。漂到日本。船隻則無遺破碎。人命則僅得生還。而所納稅錢。尙未蒙頉。臣待罪本道時。以此枚報於該廳。而以其不得新加。未免見格。其在軫念之道。宜有別般減給之政。故適因言端。敢此仰達矣。上曰。旣聞之後。何拘多少。均廳事目。雖曰至嚴。此而徵稅。是豈仰體先朝創制之聖意。通川等邑漂民船稅特爲蕩減事。分付該廳。可也。出擧條鼎修曰。選武勸別。馬兵等都試沒技人。亦依優等直赴殿試者。蓋出於射至沒技。無異優等。一體施賞。以爲激勸之意也。考之事例。各道通然。而獨於本道。都試賞典。只擧優等。不及沒技。道內許多武士。因此不無向隅之嘆。每當都試。輒願一聞於朝。揆以人情。不是異事。今若依他道例。特許沒技人直赴殿試。則庶可爲激勵興起之方。而事係科制。令該曹稟處。何如。上曰。不必稟處。依他道例施行。可也。上命遣史官。問病于左相家以來。仍命退。諸臣以次退出。
정조 9년
行都承旨李敬養未肅拜。行左承旨李秉模內閣直。右承旨李亨元坐直。左副承旨安聖彬坐。右副承旨趙興鎭未肅拜。同副承旨閔台爀坐直。注書二員未差。假注書朴蓍壽罰直李德鉉仕直。事變假注書尹悌東仕。
정조 9년
傳于沈豐之曰。都承旨率來待儒生入侍。
정조 9년
閔台爀啓曰。合辭方張之時。兩司無詣臺之員。事甚未安。除在外外未肅拜呈告人員。竝卽牌招。何如。傳曰。允。
정조 9년
傳于沈豐之曰。左副承旨聞有實云。許遞。
정조 9년
承旨前望單子入之。李敬養趙興鎭落點。
정조 9년
傳于李亨元曰。吏曹判書入侍。
정조 9년
傳于李亨元曰。因傳敎査問之事。不以取招草記。只以口傳來稟。事極駭然。兵曹入直堂上遞差。郞廳汰去。
정조 9년
傳于安聖彬曰。在外玉堂許遞。前望單子入之。入之。應敎趙弘鎭。副校理鄭致淳。副修撰李東郁。校理李勉兢落點。
정조 9년
傳于安聖彬曰。新除授玉堂牌招察任。
정조 9년
以校理姜李顯默。副校理徐美修。修撰洪樂恒牌不進罷職傳旨。傳于安聖彬曰。只推。
정조 9년
安聖彬啓曰。玉堂上下番俱空。已至多日。事甚未安。校理姜李顯默。副校理徐美修。修撰洪樂恒。旣有只推之命。竝卽牌招。以爲推移入直之地。何如。傳曰。允。
정조 9년
閔台爀啓曰。玉堂上下番俱空。已至多日。事甚未安。今日政新除授玉堂。待下批竝卽牌招。以爲推移入直之地。何如。傳曰。允。
정조 9년
有政。吏批。行判書李命植進。參判未差。參議未差。同副承旨閔台爀進。以沈豐之爲吏曹參判。黃昇源爲吏曹參議。柳誼爲兵曹參議。朴基赫爲戶曹佐郞。尹㬦爲校理。權裕爲修撰。兵批。判書趙時俊進。參判未差。參議未差。參知李夔入直進。右承旨李亨元進。以沈豐之金宇鎭黃昇源徐鼎修林濟遠竝付副司直。
정조 9년
以校理姜李顯默。副校理徐美修。修撰洪樂恒再牌不進罷職傳旨。傳于安聖彬曰。只推。
정조 9년
傳于閔台爀曰。在外臺諫許遞。前望單子入之。入之。大司諫徐有成。司諫李敬一。正言金孝眞成種仁落點。
정조 9년
以掌令宋景煥。持平李永穆牌不進罷職傳旨。傳于閔台爀曰。只推。
정조 9년
閔台爀啓曰。今六月二十四日。都目政事爲之之意。敢啓。傳曰。知道。當親政。處所以涵仁亭爲之。
정조 9년
閔台爀。以大司成言啓曰。頃日居齋儒生捲堂草記。傳曰。諸生所懷中陳列如此。且朝家旣知之。不可不査問處之。果有侮慢之擧。誠怪駭。其委折。自本館問于錦伯處。草記事。命下矣。前大司成臣李敬養。謹依聖敎。發關該道。以爲日前華陽洞儒生等所報。以爲萬東廟及本院屋宇。多有頹圮處。方始重修之役。事鉅力綿。勢出不得已。依院中前例。如干緇徒。借役於距廟院不遠之地若尙州等處矣。尙州牧使構報於嶺營。嶺營移關於洪忠監營。致有兩齋任着枷督囚之境。士林驚駭。已無可言。而莫重廟院之役。自至中輟。事之痛駭。莫此爲甚。自太學以爲善處之地事。有所通文矣。居齋多士。聞極驚駭。別遣守僕。探問事實。則收來文券。果如通辭。多士不勝齊憤。不入食堂。書進所懷。以至上徹。批旨內。諸生所懷中陳列如此。且朝家旣知之。不可不査問處之。果有侮慢之擧。誠怪駭。其委折。自本館問于錦伯處。草記事。命下矣。依傳敎如是移關。其間事實。星火馳關。以爲趁卽草記。俾無遲延之弊事。關移矣。卽到付洪忠監司臣李得臣回關內。以爲。今四月二十四日到付慶尙道觀察使移關內。貴道華陽洞書院院儒。發文於弊道諸邑。各寺調發僧軍。每寺各數百名云。無論僧軍民軍。他道軍丁之擅自調發。至於屢千名之多。自貴營嚴飭禁斷云云。軍丁調發。聽聞驚駭。他道如此。本道可知。故卽爲行關於該邑及本院附近有寺刹各邑。使之査報矣。本邑査報則只曰。尙州咸昌聞慶等三邑僧軍使役者。未滿五十名云。而追後到付嶺營査關。以爲。院儒所分定星州陜川居昌尙州咸昌聞慶等諸邑僧軍八百九十六名內。九十六名赴役。一百十五名。以雇價備納。其他民間收斂情債雇價。合爲六十兩零。卽爲推送。以爲還給僧民之地云。又接列邑所報。則忠州等七邑分定僧軍四百三十名內。七十名已赴役。二十四名則雇價情債等錢。合爲三十三兩零備送。其餘或爲守令防塞不送。或因緇徒延拖未赴。而擅調旣致僧民之騷擾。關移至煩兩道之往復。則揆以事面。不可置而不問。故當該兩有司。果令査實捉囚。皇廟修改。事體至重。旣始之役。不宜遷就。有司雖曰被囚。掌色亦可董役。且見該邑所報。則修葺之役。只是典祀廳及三門等數處而已。其所爲役。不甚浩大。故以官屬赴役。斯速訖工之意。別關申飭矣。院儒以有司之滯囚。引義不出。本官以院儒之不出。無人董役。連爲報來。故以更爲曉諭。從速完役。形止牒報事題送。而此事顚末。詳在於嶺營往復文移及該縣報狀中。故一通謄書以送云矣。上來冊子。一體謄書以入之意。敢啓。傳曰。然則知道。本事非但因循謬例。所重亦有在焉。則不可直以擅發論。然朝家旣聞之矣。私役僧徒儒生。自泮中施罰。本廟修補。事係莫重。如已中輟。申飭該道。令地方官着意修繕。身爲本道伯。見嶺關。然後始知本事云者。已乖按察之意。且於一査再査。擧措頗欠雍容。洪忠監司李得臣推考草記中只稱云矣。敢啓。猶或無怪。上來成冊之謄入。有傷事體。卿則從重推考。
정조 9년
禮曹啓目。幼學李復初妻閔女離異事。令本道道臣査報後。令秋曹詳覈。得其實情。何如。判付啓。依允爲旀。兩隻對供之人。勢相敵。然後可以得其實。待閔百賢上來。與李惟稜及其子復初等。一處對質。取指以聞事。分付刑曹爲旀。閔文顯段。擧措始旣乖錯。行止末乃顚倒。必是蒙昧無知識之致。如無別般可問之端。不必推捉。此意竝以分付爲良如敎。
정조 9년
義禁府照目。黃海前水使徐有和矣濫殺人命一款。道臣査啓。雖曰脫空是白乎乃。以子之罪。拘囚其父。再加笞杖。未卽決放。終至於邂逅病斃。論其罪犯。係是不當囚而囚。不當治而治。以此照律罪。杖六十收贖。奪告身一等私罪。奉敎。功減一等。
정조 9년
執義洪宗藎。持平李羽晉。獻納洪樂淵啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔。嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。措辭見上答兩司曰。不允。執義洪宗藎啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請大靜縣定配罪人聖中。亟令王府。設鞫嚴問。期於得情。夬正王法。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。請李光殷。設鞫嚴問。期於得情。依律處斷。請渭原郡定配罪人炯魯亟寢發配之命。仍令王府。設鞫得情。快正王法。請金斗默抄選之望。亟施刊改之典。答府曰。不允。第九件事第十件事第十一件事。亟停勿煩。獻納洪樂淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得淸。快正王法。請善支屬亟命發配。時謙兄弟竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿問得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔宗岳。放送罪人鄭聖休。亟令王府。更爲設鞫。期於得情。快施當律。請還寢煥程發配之命。仍令王府。竝囚煥程煥九嚴訊取服。各施當律。請特寢李魯春島配之命。仍還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。措辭見上新除授行大司諫李憲默。時在慶尙道慶州地。司諫洪周萬。時在京畿抱川地。正言沈鏗。時在楊州地。正言李崇運。時在水原地。請竝斯速乘馹上來事下諭。答院曰。不允。第十四件事第十五件事。亟停勿煩。下諭事。依啓。
정조 9년
乙巳六月二十二日卯時。上御誠正閣。都承旨率封章儒生入侍時。行都承旨沈豐之。假注書李德鉉。記注官承膺祚。記事官金鳳顯。咸鏡道儒生韓百元魏光犨尹德年李聖民都啓澤姜一復廉隅人康麟祥張宅衡張棕五尹鎭咸張漢逵金昌柅姜東老。以次進伏訖。上命右承旨入侍。賤臣承命出。與李亨元偕入進伏。上命儒生次次進前。韓百元進奏姓名。上曰。誰族而居住何處乎。百元曰。居咸興矣。上曰。何時入京乎。百元曰。五月二十五日入洛矣。上曰。然則何爲今始封章乎。百元曰。外方士人之凡於封章。必先通于館學齋任。得其可否。然後入達。故自爾遷延矣。上又命儒生次次進前。魏光犨等。以次進前。奏姓名訖。上命退伏。仍敎曰。爾等本以豐沛之人士。今日封章。尤爲可愛。千里裹糧。當暑行役。爲勞不些。且事關懲討。推其心則其爲國家之意。尤極佳尙。今日切欲設試給科。而爾等上來之數。不過十數人。則此而給科。眞可謂倖科。入格人雖不給科。下此一等之賞。何必靳持。爾等退待閤門外。諸試官行禮之時。同爲行禮。可也。儒生等承命退出。上命同副承旨入侍。賤臣承命出。與閔台爀偕入進伏。上命書禮曹草記批旨。仍命待令儒生試官入侍。賤臣承命出。與大提學吳載純。入直閣臣李秉模偕入。載純等就拜位。率儒生行四拜禮訖。載純等昇堂進伏。上命書書題訖。諭儒生等曰。解題。爾等想不詳知。故禮記儒行篇謄示。着意善做。仍令成均館。朝食及點心。着實供饋。紙筆墨亦爲出給。可也。入小次。收券單子捧納後。上出次。命試官考試訖。命書傳敎曰。北道封章儒生召見。予意蓋有在焉。遐土人士。能識沐浴之義。千里齎糧。冒炎上來。乃有此抗章籲閽之擧。多士之誠意。如是篤至。朝家亦豈無酬答之方。特命致之前席。歷詢居住世閥。仍以忠信二字申勉之。各試功令文字。其中第一第二試券。可謂甲作。他作皆無大疪纇。極可嘉也。賜第近於倖科。雖非擬論。下此施賞。何必靳持。製述狀元咸興進士魏光犨直赴會試。之次幼學韓百元。聞是安川國舅之直孫云。國朝寶鑑一件賜給。其餘入格人永興幼學尹鎭咸等十人。各紙三卷筆五枝墨五笏賜給。未入格儒生。令該廳回糧題給。命書榻敎曰。監印堂郞入侍。賤臣承命出。與監印堂上鄭昌聖。郞廳李家煥偕入進伏訖。昌聖曰。大典通編畢刊後。則送于各道監營。自監營又當刊板留置。以爲永久廣布之地。而三南兩西北道。似當有進上之件矣。且外方之來印京板。不無往來之弊。各其道內兵水營邑鎭。則京畿外。皆以監營板印去。恐爲便宜矣。上曰。所奏甚好。依爲之。畢印頒後。兩南則狀紙白紙件各十卷。兩西北關則狀紙白紙件各五卷。印上內閣。列邑鎭頒給數爻形止。亦令印上形止狀聞中。後錄登聞事。分付。可也。出擧條命退。諸臣以次退出。
정조 9년
乙巳六月二十二日辰時。上御誠正閣。吏曹判書入侍時。吏曹判書李命植。同副承旨閔台爀。假注書李德鉉。記事官金鳳顯尹行任。以次進伏訖。上命吏曹判書進前曰。聞都承旨言。則卿多有所奏之事云。故今此召見。盡奏所懷。可也。命植曰。今番都政。武弁守令吏批可合排擬之人。皆當以兵批實職中差送。而吏批窠闕。似爲不足。已與兵判相議矣。吏批中末仕見差及今都政所出末仕。竝令兵批擧擬。以爲推移足用之地。何如。上曰。依爲之。出擧條命植曰。陵別檢陞作令窠。已爲草記蒙允。而陞作之數。未及稟定矣。若以三窠爲限。則似爲便好。故敢此仰達矣。上曰。依爲之。出擧條命植曰。戶曹郞廳二人。纔有仍任之命。而殿最開坼之後。當以郞署居中。見遞矣。考績體重。如非蕩滌與洗中。則有難仍置。何以爲之乎。上曰。係是點下。與書中與自下磨勘有異。勿施。可也。出擧條上曰。色目之言。何必說道於筵中。而以吏郞言之一邊偏重。補其不足。可也。今番都政。必通一人。未爲不可。而若有銓郞沮遏之事。則國有法綱。安得不處分乎。卿其以此筵敎。出傳於銓郞。必通一人。補其不足。可也。命書傳敎曰。都承旨許遞。前望單子入之。命退。諸臣以次退出。
정조 9년
乙巳六月二十二日午時。上御重熙堂。右承旨入侍時。右承旨徐鼎修。假注書朴蓍壽。記事官金鳳顯尹行任。以次進伏訖。上命讀公事。仍命退。諸臣以次退出。
정조 9년
行都承旨李聖圭坐。行左承旨李文源坐。右承旨李亨元坐。左副承旨安聖彬坐直。右副承旨趙興鎭坐。同副承旨閔台爀坐直。注書二員未差。假注書朴蓍壽仕直李德鉉仕。事變假注書尹悌東仕。
정조 9년
閔台爀啓曰。批旨事體。何等至重。而今此前原春監司徐鼎修所啓批旨中。有一字誤書。臣之矇然捧入。不勝惶恐。而當該注書之不謹書納。極爲未安。推考警責。何如。傳曰。允。
정조 9년
李亨元。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
閔台爀啓曰。新除授副修撰李東郁。時在京畿仁川地。經筵入番事緊。斯速乘馹上來事下諭。何如。傳曰。允。
정조 9년
閔台爀啓曰。新除授校理尹㬦。時在京畿安山地。經筵入番事緊。斯速乘馹上來事下諭。何如。傳曰。允。
정조 9년
李亨元啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 9년
安聖彬啓曰。禁衛營將官來言。今日本營軍兵。日次私習之意。敢啓。傳曰。知道。
정조 9년
安聖彬啓曰。御營廳將官來言。今日本廳軍兵。日次私習之意。敢啓。傳曰。知道。
정조 9년
傳于閔台爀曰。推考房承旨入侍。
정조 9년
吏曹口傳政事。以李文源爲兵曹參判。
정조 9년
閔台爀。以弘文館言啓曰。本館上番校理臣李勉兢。以御營廳從事官。今日本營上下坐起時。晝仕出去之意。敢啓。傳曰。知道。
정조 9년
以吏曹參議黃昇源牌不進罷職傳旨。傳于安聖彬曰。只推。更爲牌招。
정조 9년
以吏曹參議黃昇源再牌不進罷職傳旨。傳于安聖彬曰。特敎處分。焉敢若是。此傳旨勿施。捧納承旨從重推考。
정조 9년
以全羅監司啓本。罪人廉孝選到配事。傳于閔台爀曰。莫非臺臣駭怪之致。渠輩何足責。編配夥然。亦甚可悶。到配足以懲勵。放送。同罪發配人。宜無異同。一體放送事。分付該曹。
정조 9년
假注書朴蓍壽改差。代以韓興裕爲假注書。
정조 9년
沈豐之啓曰。假注書李德鉉。身病猝重。勢難察任。今姑改差。何如。傳曰。允。
정조 9년
假注書李德鉉改差。代以金載翼爲假注書。
정조 9년
安聖彬。以吏曹言啓曰。新除授成均館司成李穦。除拜後過限未肅拜。依例改差。何如。傳曰。允。
정조 9년
閔台爀。以戶曹言啓曰。依下敎。惠慶宮差備內修補處執頉。別單書入之意。敢啓。傳曰。大內雨漏及頹圮處季朔看審時。卿入來。與今日籌摘處。一體看審。待處暑後擇日。略略修改。可也。
정조 9년
閔台爀。以均役廳言啓曰。因前原春監司徐鼎修所啓。原州有毓祥宮及均役廳免稅條以米上納者。初以本邑之隔遠水路。作錢代納。已成規例矣。己亥年間。因事端。以米輸納。當其百餘里出浦之時。語其辛苦。不啻萬端。若問本邑之痼弊。無踰於此道。臣或當歉歲。請以代錢。獲蒙允許。而此是一時救急之計。殊非永久軫惠之道。且穀物數爻。不過數三百石。在本廳不至大關係。而在本邑則實爲難支之痼弊。今若還復己亥以前之規。依詳定例。以錢代捧。則峽中殘氓。庶可得以保存矣。批旨內出擧條。令該廳草記稟處可也事。命下矣。本廳句管諸道免稅結田大同米太。或以本色。或以代錢。從便收捧矣。己亥年間。以本廳米儲之極艱。有船路處。竝令本色上納。原州亦在其中。而連因關東年事之歉荒。道臣陳請代錢於年分狀啓。輒皆蒙允矣。該邑民情旣如此。則些少得失。不足較挈。而本州以有船路之邑。田稅大同。竝以本色上納。則一般田大同。不必令免稅結。獨爲作錢。而近來廳儲米條。大不如前。年年數百包穀作錢。其害不少。且歉歲則代錢。豐年則本色。亦不可謂全無闊狹。則今此前道臣一例代錢之請。事雖出於爲民。弊實關於來頭。況此而許施。則關東船運邑之效嚬紛紜。難保其必無。原州本廳納免稅米太作錢之請。置之。毓祥宮免稅事。令該曹稟處。何如。傳曰。均廳稅納與戶惠廳惟正之貢。自有別焉。大抵本廳屢萬包米邊。皆從無中生有。此而不念矯捄之方。獨於三百石原州穀。豈必如是慳惜。依前原伯所奏。以錢代納事。分付。宮稅亦宜一體作錢代納。而祭享宮房。事面稍異。本色納及代錢納沿革年條。令該曹相考草記。可也。
정조 9년
閔台爀。以掌樂院提調徐有寧意啓曰。卽伏見洪忠水使趙心泰啓本。則枚擧泰安縣監尹行履牒呈。以爲。全羅道海南縣甲辰條掌樂院保納米十四石六斗。船價米二石十二斗及他衙門所納米一千五百十八石十斗。合米一千五百三十五石十三斗所載船隻。五月初九日裝載。六月初六日。到瑞山衣店里秩馬島前洋致敗。拯米完一千二百三十五石。不完十石。作完九石。乾米二百四十四石。査出乾米四十石。合乾拯米一千五百二十八石內。乾米二百八十四石上納次。逢授於同郡監色處。拯米一千二百四十四石內。七百石依例改色。分俵於同郡民人處。五百石分俵於海美縣。餘在拯米四十四石。同郡民人處。略略加分。欠縮未拯米爲七石十三斗。而今月初五日。雖有大風濤。不爲安泊於元山站萬全之地。而轉入古代島。竟致臭敗之境者。已極痛惡。四十石乾米之暗自偸卸。亦爲渠輩之一罪案。至於海南縣之以腐傷舊退船。容易許載。又復有加數添載之事。則矇然不察之失。違法濫載之罪。在所難逭。瑞山南北浦。旣爲本境海路。船隻之遇風出沒。或在常理之外。則從前之不設護送者。終難免因循襲謬之科。海南縣監李民秀。瑞山郡守安廷玹。令攸司稟處事。啓下矣。伊日風勢。雖曰不順。不爲安泊於元山依風之所。移向他處。終至浸沒者。情狀固已可駭。而乾米四十石。暗自偸卸。尤涉痛惡。在囚各人等。各別嚴刑。期於取服。欠縮未拯米。依例分徵。待秋收捧。所拯米旣已改色分俵。竝與劣米。待秋成收捧上納。而乾米一體衙門區別成冊修報之意。分付該道道臣。稅穀裝載。自有定式。船隻護送。法意甚嚴。則海南縣之乃以舊退腐傷之船。濫數裝載。有違事目。瑞山郡之初不定護送監色。致此稅船之臭載者。亦涉駭然。海南縣監李民秀。瑞山郡守安廷玹。竝令該府拿問處之。洪忠水使趙心泰。則前此漕船致敗於本營掌內。而不能警飭。又有此稅船之臭載。其常時不善檢飭之責。在所難免。從重推考。稅船致敗。旣在初六日。今爲一望之久。而道臣具格狀聞之尙此稽滯者。事體未安。洪忠監司李得臣。推考警責。旣自戶曹草記蒙允。本院穀物。宜無異同。一體施行之意。分付。何如。傳曰。允。
정조 9년
同義禁嚴思晩疏曰。伏以。天佑宗祊。景祿滋至。惟我東宮邸下。寶冊誕頒於昨秋。洪基永鞏於萬年。忭祝蹈舞。率普惟均。顧臣逖違天陛。久滯窮海。獨阻嵩呼之庭。未瞻岐嶷之睿姿。區區寸忱。尙自耿結。仍伏念。臣自以無似。偏被洪造。十載邇列。絲毫蔑補。及叨海防。責任之重。視內地有別。雖欲殫竭誠力。酬報塵刹。而旣短剸理之才。又昧牧養之方。虛辱隆寄。愧懼徒積。適値島農之荐歉。猥膺監賑之溫命。自顧疎鹵。無望承當。幸荷我聖上如傷大德。一視遐裔。蠲貢而優恤之。船粟而往哺之。數十餘漕船。一齊利泊。累千百飢口。獲免捐瘠。此莫非君靈其濟。至化攸曁。臣不過宣布德意。奉行朝令而已。何嘗一分可紀之勞勩。而曲爲之聖念。特軫遄歸許解之溫音。不待畢賑。臣於瘴鄕孤館。伏奉恩敎。不知螻蟻之微。何以得此於君父。北望攢手。自不禁感淚之被面。千萬夢想之外。亞卿陞擢之命。繼降於涉海登陸之日。十行綸綍。天眷鄭重。臣始也惝怳震越。繼而悚惶忸怩。實不省措躬之所也。夫珥貂乘軒。卽淸朝命德之器也。其所愼簡。固當自別。而念臣平生。百無踰人。名通朝籍。纔過十年。驟登宰列。濫叨匪分。在臣心已多負乘之懼。而抑不爲明廷嚬笑之失當者乎。罔切受賞。古人所恥。臣雖欲含恩畏義。冒沒承膺。其如私分之難安。物情之嗤點。何哉。今者摠府新銜。禁堂寵除。又復聯翩於數日之內。臣誠惶隕悶隘。益無所容。玆敢略暴衷情。冒死陳籲。伏乞天地父母。俯察至懇。收還誤恩。竝鐫臣所帶職名。以重公器。以安私心。不勝幸甚。答曰。省疏具悉。卿其勿辭行公。
정조 9년
乙巳六月二十三日辰時。上御重熙堂。推考房承旨入侍時。右副承旨趙興鎭。假注書朴蓍壽。記事官金鳳顯尹行任。以次進伏訖。興鎭曰。同義禁嚴思晩陳疏到院。而以頃日申飭。不爲呼望而還給矣。上命入之。賤臣承命出持入。上命書疏批。仍命書傳敎曰。都政在明。兵曹參判。令該曹口傳差出。未肅拜吏曹堂上牌招。上命進御香薷養胃湯。自今日停止。出榻敎。仍命退。承史以次退出。
정조 9년
行都承旨李敬養坐。行左承旨李秉模坐。右承旨李亨元坐。左副承旨趙興鎭坐。右副承旨李祖承坐直。同副承旨閔台爀坐直。注書二員未差。假注書朴蓍壽仕直李德鉉仕。事變假注書尹悌東仕。
정조 9년
校理前望單子入之。趙濟魯落點。
정조 9년
吏曹正郞前望單子入之。李勉兢曺允大落點。
정조 9년
臺諫前望單子入之。大司諫安聖彬。司諫尹長烈。獻納柳孟養落點。
정조 9년
親政。吏批。以朴鎤爲兵曹佐郞。沈景文崔弘毅爲司饔院主簿。韓弘裕爲刑曹正郞。金鼎郁爲判校。趙廷獻爲掌樂院主簿。尹冣遠爲利仁察訪。金必泰爲永陵令。宋文述爲恭陵令。趙宅鎭爲居昌府使。洪元燮爲光州牧使。沈公藝爲蔚山府使。鄭勗世爲長淵縣監。李商五爲寶城郡守。閔致愼爲价川郡守。李集明爲長興庫主簿。李英裕爲司圃署別提。尹光碩爲司宰監直長。沈公權爲禧陵直長。鄭殷祥爲宗廟署直長。徐簡修爲仁川府使。沈爲龍川府使。林栽洙爲樂安郡守。鄭泰曾爲光陽縣監。具善啓爲居山察訪。姜儐爲社稷署直長。李象鼎爲尙瑞院直長。尹昌胤爲司宰監僉正。高廷憲爲監察。南羲老爲龍安縣監。崔熽爲燕岐縣監。鄭赫爲郭山郡守。鄭鍊爲濟州判官。朴廷玉爲延日縣監。金獜淳爲軍資監奉事。洪彜浩爲禮賓寺奉事。閔光升爲茂山府使。申耆爲吏曹佐郞。金履鎬爲戶曹正郞。李齊淵爲泰仁縣監。趙重鎭爲平康縣監。尹煜爲司饔院僉正。魏光翼爲漣川縣監。申大億爲富寧府使。朴喆源爲司饔院奉事。李龜錫爲義盈庫主簿。李景溟爲翼陵令。黃世中爲熊川縣監。趙濟魯爲兼弼善。李錫祺爲幽谷察訪。李亨基爲獻陵令。趙廷獻爲東部都事。李翊永爲報恩縣監。任希敎爲靑松府使。李澄萬爲龜城府使。李英裕爲掌樂院主簿。金鳳諧爲直講。金履容爲慶州府尹。具紞爲端川府使。李懋爲嘉山郡守。盧廷良爲扶安縣監。李敬進爲監察。李禹昌爲定平縣監。尹𣇍爲尙瑞院副直長。趙光逵爲加平郡守。鄭大容爲刑曹正郞。趙毅鎭爲遂安郡守。韓光迪爲雲峰縣監。李熻爲漢城主簿。李象鼎爲引儀。李牧永爲司僕寺主簿。趙祥逵爲掌樂院主簿。金載翼韓興裕爲典籍。李時淵爲原州判官。尹𣇍爲尙瑞院直長。安春君烿爲冬至兼謝恩使。李性淳爲尙衣院主簿。李命暹爲尙瑞院副直長。光州牧使洪元燮仍任前職爲戶曹正郞。兪彦銻爲光州牧使。趙祥逵爲刑曹佐郞。趙時偉爲大司憲。鄭存中爲大司諫。南涑爲濟用監副奉事。羅東善爲典設司別檢。李尙榮爲廣興倉副奉事。洪周萬爲執義。李是銓爲刑曹佐郞。金致光爲社稷署令。李端會爲三陟府使。林元浩爲牙山縣監。李象鼎爲義禁府都事。金載升爲引儀。鄭福煥爲扶安縣監。趙雲紀爲典籍。權坰爲長寧殿令。李東仁爲慶基殿令。韓用和爲白川郡守。典籍金致泳曺亨壽竝單付。樂安郡守林栽洙。德川郡守沈默之相換。崔時淳爲濟原察訪。魚用謙爲金泉察訪。李繼祜爲引儀。金致性爲司圃署別提。李學永趙鎭大爲義禁府都事。任光白爲長寧殿參奉。沈周賢爲健元陵參奉。金履脩爲寧陵參奉。李趾源爲惠陵參奉。李亨正爲明陵參奉。趙鼎玉爲英陵參奉。柳烇爲思陵參奉。鄭在寬爲莊陵參奉。趙錫福爲典獄署參奉。李嗣萬爲兼引儀。鄭桓吳彦儉爲假引儀。尹之鉉爲猉獜察訪。姜爲司諫。李寬柳匡天爲掌令。朴鎤鄭景祚爲持平。金履鏞爲獻納。金履翼爲正言。盧廷良爲書狀官。李尙訥爲靈巖郡守。李秀夏爲孟山縣監。奉常參奉高昇甲單付。
정조 9년
兵批。安翼濟爲同知。尹東休爲僉知。金㷞爲多大浦僉使。金鼎瑞爲慶尙左水虞候。金珠淵爲阿耳僉使。金命爀爲惠山僉使。鄭潤弼爲群山僉使。柳增萬爲平安監營中軍。韓義協爲馬梁僉使。洪源泰爲許沙僉使。金世徽爲西北僉使。鄭億基爲平山萬戶。李元赫爲唐浦萬戶。安大集爲加背梁萬戶。林德樹爲天城萬戶。黃在中爲安骨萬戶。黃德謙爲正方山城別將。柳光斗爲訓鍊院主簿。金守彬爲平南萬戶。訓鍊主簿許錡單付。同知劉興祿。僉知李鉐趙榮儉李養謙竝單付。以前中軍趙應鉉降付禦侮。柳心源爲五衛將。李國培爲訓鍊院判官。宋應休爲忠州營將。金大郁爲古城僉使。朴萬齡爲老江僉使。姜壽長爲景福宮將。鄭殷誠爲訓鍊院僉正。李晩謙爲上土僉使。李錫觀爲柔院僉使。金胤張爲龜城僉使。白尙璘爲禿用山城別將。李觀賢爲羽林衛將。康命吉爲五衛將。丁長壽爲慶熙宮將。朴道彩爲柔遠僉使。金鎭翼爲所已萬戶。黃致顯爲助泥浦萬戶。田命仁爲舒川萬戶。金啓洽爲在德萬戶。金賢宅爲方山萬戶。姜壽渭爲阿山萬戶。李運祥爲永達萬戶。金三興爲林土別將。訓鍊院判官成夢龍。主簿李光浹趙學永崔佑梁竝減下。李晦植爲都摠府都事。趙拓壤爲訓鍊院判官。尹守範爲訓鍊院主簿。李東憲爲統虞候。趙學枋爲訓鍊院判官。吳道容李彦豐李貞圭爲訓鍊院主簿。李益懋爲都摠府經歷。成道種爲訓鍊院判官。柳栽成爲訓鍊院主簿。嚴思憲爲文兼。宋益休爲洪忠兵營虞候。李禹道爲訓鍊院判官。閔百吉金龜岳李煥爲武兼宣傳官。李厚在爲高山里僉使。張重吉爲都摠府經歷。申若文爲訓鍊院主簿。禹拓夏尹守範爲武兼宣傳官。姜文龜爲部將。權璹爲平安兵營虞候。金樂命爲都摠府都事。李徽祚爲武兼宣傳官。朴亨元爲夞怪萬戶。金弘運爲神方萬戶。朴守儉爲呂島萬戶。鄭信逵爲訓鍊院正。韓益增爲都摠府都事。李寅植爲訓鍊院主簿。具弘漸金龍弼爲武兼宣傳官。趙榮儉爲羽林衛將。李晦植爲宣傳官。成道種爲都摠府都事。鄭宅信爲武兼宣傳官。金宗珣爲部將。徐晦修爲同知。鄭逵信爲都摠府都事。李壽哲爲訓鍊院判官。吳允國丁允泰爲訓鍊院主簿。權邁爲尙州營將。朴思儉爲五衛將。金養和爲宣傳官。安國衡李潤瑞爲武兼宣傳官。沈樂洙爲北評事。李明會爲武兼宣傳官。金志學張履綱爲部將。金聖涵牟應獜李彦垕張允誠金命嶷李邦幹爲守門將。鄭世僑爲雙靑權管。鄭麗興爲於汀灘權管。吳碩三爲雲頭里權管。兪漢祚爲廣坪權管。
정조 9년
以吏曹判書有闕政事取稟。傳于趙興鎭曰。明日爲之。兵批亦有窠闕。亦於明日爲之。判堂受由。次堂擧行。
정조 9년
以玉堂前望。傳于閔台爀曰。明日政差出。
정조 9년
以慶尙監司酺祭設行事狀啓。傳于閔台爀曰。十九日以後。連得雨澤。未知本道亦已均沾。酺祭香祝。雖令下送。如已得雨。蟲災快滌。勿爲設祭。浄潔處燒火事。回諭。
정조 9년
李亨元。以兵批言啓曰。陞資拜營將者。勿計朔數之多少。準瓜前以不職遞罷。則還收資級。載在法典矣。平安監營中軍趙應鉉。準瓜前旣以不職罷黜。所授加資。依例還收之意。敢啓。傳曰。知道。
정조 9년
李祖承。以戶曹言啓曰。本曹正郞洪元燮。今日都目政。移拜光州牧使矣。元燮以別例房郞廳。慈慶殿差備內行閣及明政殿後講書之堂修補處。纔已奉審。物力凡具。今方磨鍊經紀。且於瓦甎之弊。方又相議釐正。姑未了勘。今若付之生手。則事多掣礙。光州牧使洪元燮。仍任前職。何如。傳曰。如是草記。甚得體。依卿言施行。仍任之代。卽令該曹今日政差出。可也。
정조 9년
李祖承。以戶曹言啓曰。前原春監司徐鼎修。以原州所在毓祥宮及均役廳免稅條以米上納者。以錢代捧事筵稟。而因均役廳草記批旨內。均廳稅納與戶惠廳惟正之貢。自有別焉。大抵本廳累萬包米邊。皆從無中生有。此而不念矯捄之方。獨於三百石原州穀。豈必如是慳惜。依前原伯所奏。以錢代納事。分付。宮稅亦依一體作錢代納。而祭享宮房。事面稍異。本色納及代錢納沿革年條。令該曹相考草記事。命下矣。取考文書。則毓祥宮原州免稅五十結。己巳十月。自伊川府移定本州。丙申節目後。始自本曹捧給。而丙申丁酉戊戌條每年作錢三百四十六兩零上納。己亥庚子辛丑條每年作米六十四石零上納。壬寅癸卯條以錢上納。甲辰條以米上納。而招問本宮宮任。則折受以來。年年作錢捧上矣。丙申以後作錢作米。依本邑上送捧上云矣。敢啓。傳曰。依道伯所奏。施行。可也。
정조 9년
閔台爀。以漢城府言啓曰。涉疑疾方痛向差與已差還入及各部兩署出幕之類。列錄報來。故別單書入之意。敢啓。傳曰。知道。
정조 9년
乙巳六月二十四日寅時。上御涵仁亭。親政入侍時。行都承旨李敬養。行左承旨李秉模。右承旨李亨元。左副承旨安聖彬。右副承旨趙興鎭。同副承旨閔台爀。假注書韓興裕金載翼。記事官金鳳顯尹行任。吏曹判書李命植。參判沈豐之。參議黃昇源。佐郞趙濟魯。兵曹判書趙時俊。參判李文源。參議柳誼。參知李夔。正郞宋民載李敬裕姜彙鈺李秉喆。佐郞柳文養李東植朴鎤。以次進伏訖。上命書傳敎曰。生民休戚在邑宰。防軍苦樂係鎭將。固不可不擇。而苟欲愼擇。宜自初仕始。大抵銓衡之義。錙銖不差於懸錘。輕重無間於推星。有若稱量大小。一枰枰來。然後庶可以平物情而服人心。且以用捨之大體言之。苟不能進賢退不肖。無寧循資之爲便易。然近來升沈。不在於踐歷之久速。竝與循資之式蔑如。烏在其居銓秉衡之義也。當暑臨政。非爲觀瞻。蓋欲隨處面飭。以責其實效。以此意申飭兩銓。另思對揚之方。命植曰。四館陞出六品之時。例有九處講後遷轉之規。而承文院褒貶。如或有故過限。則四館積滯。不可不慮。故自前雖未經九處講。亦有陞六之規矣。今春夏等褒貶。不得爲之。故當出六品者。未免積滯。依例遷轉。何如。上曰。依爲之。出擧條命植曰。守令多窠。今當差出。而未準朔已準限守令。竝擬。何如。上曰。依爲之。出擧條命植曰。臺諫及玉堂多窠。今當差出。而擬望之人乏少。外任竝擬。何如。上曰。依爲之。出擧條命植曰。今都目大政。各岐仕滿應遷者。相避及未準朔監察禁府都事戶曹刑曹工曹漢城府郞官平市署官員五部都事各司久任時推人員。竝擬。何如。上曰。依爲之。出擧條命植曰。守令多窠。今當差出。而未準朔禁軍將及營將邊將虞候中軍都事守令察訪。竝擬。何如。上曰。依爲之。出擧條時俊曰。訓鍊正營將虞候中軍邊地僉使。今當差出。而擬望之人乏少。未準朔禁軍將營將及未準限守令虞候。竝擬。何如。上曰。依爲之。出擧條命書傳敎曰。我朝家法。專尙儒術。名義至今賴猶不泯。然則收錄奬用之方。豈不爲急先之務乎。先正文純公李滉子孫。近甚零替。且其奉祀之人。不在朝籍。令該道訪問其姓名。使之狀聞。先正文成公李珥子孫收用之迄不對揚。銓曹事誠寒心矣。何拘地處。自有已例。其奉祀孫。今日政初仕調用。先正文元公金長生家。如無提飭之擧。難望趁卽收錄。其奉祀孫亦爲調用。先正文正公宋時烈子孫收用之命。已屢矣。月前宋煥昌除職之後。因卽呈遞。此無異於借銜。曾聞其兄煥箕。學術頗有可稱云。而自年前未免轗軻。桂坊待窠調用。又命書傳敎曰。選部用人。貴在無適。凡在用捨排擬之際。但當曰某也賢可合某任。某也侫不堪某職而已。豈可巧湊苟取。抽黃配白。把作不易之傳法也。一政之間。積費商量。三望之中。亦思周便。爲人擇官。古猶存戒。況於因類而求官乎。公平者亦從此臼。疑怯者多坐是病。至于今日。便成痼弊。裒多益寡。則有濫竽之譏。將此敵彼。則有積薪之歎。是豈朝廷惟才是用之意也。遂事雖不足說。來或可推。矯捄之方。正在今日。以此嚴飭兩銓。俾湔舊規。今玆之敎。蓋欲罷秦晉之求匹。息蠻觸之起鬧也。兩銓若未能領會。予意矯枉過直。反致偏繫。亦非予勤諭之本意。竝須知悉。又命書傳敎曰。今日親政時。注書尙瑞院官員。依例陞六。又命書傳敎曰。淸白吏子孫西北松都人戊申軍功人子孫。竝依例調用。秉模曰。假注書韓興裕金載翼。旣已陞六。前假注書朴蓍壽李德鉉。姑令仍察。何如。上曰。依爲之。出擧條命書榻敎曰。玉堂前望單子入之。入之。校理趙濟魯落點。又命書榻敎曰。吏曹正郞前望單子入之。入之。曺允大李勉兢落點。仍命先入侍後謝恩。李勉兢承命入侍參政。上曰。政事今日午鼓前畢度。可也。命書榻敎曰。承旨前望單子入之。入之。李祖承落點。興鎭曰。新除授右副承旨。方在罷散中。何以爲之乎。上曰。敍用。可也。出擧條上曰。假郞廳車亨衢張志默先汰後拿。出榻敎命書榻敎曰。臺諫前望單子入之。待下批牌招。上曰。吏郞望筒。何爲而尙不書入乎。命植曰。堂郞有所議論而然矣。上曰。有何議論。命植曰。郞廳則以兩通爲執。堂上則以單通相持。所見終不歸一而然矣。上曰。今日朝臣。非不多矣。而以一郞廳通淸事。堂郞半日相持。果無其人而然耶。勉兢曰。銓郞單通。其人名望。洽於朝野。然後可合公議矣。今日朝臣。雖云多矣。而亦乏名望之洽於朝野者。單通則果無其人矣。上曰。雖欲兩通。而佐郞前望。旣有趙濟魯沈樂洙二人。則一望爲四人。勢不得不單通。若如汝言單通果無其人。則直通三人。以備一望。可也。勉兢猶難之。命植曰。親臨都政。事體自別。銓郞差出。是胡大事。而半日相持。終不回聽。屢勤飭敎。亦無警惕。其在事面。不可一任其爭執。本曹郞廳李勉兢。拿處。何如。上曰。今日政席。擧措何等乖悖。而拿處之請。失之太寬。渠輩跳踉之習。焉敢欲售於今日。朝廷非不知嚴處。而徒歸怒蠅發劍。當該郞廳。爲先刊汰。仍令該府拿問重勘。銓格自有不易之式。佐郞前望。旣有趙濟魯沈樂洙二人。則必欲拔濟魯。別通二人。以此至煩上聽。寧有如許事體。到今在濟魯。便屬已遞。此則從當下敎。親政時。銓郞不可不備員。今日政。通擬。可也。出擧條命書榻敎曰。吏曹佐郞前望單子入之。入之。趙濟魯落點。仍命先入侍後謝恩。濟魯承命進伏。上曰。俄以從當下敎爲敎矣。汝則陞爲好窠。似好矣。命書傳敎曰。邊將不但窠窄。禁旅中三陳人。適爾見越於首擬。訓局是首營將校。勞役不些。而承傳一人外。一未遷轉。禁軍三陳人及訓局哨官知穀官旗牌官別武士久勤中。從年數多少。見窠中擬入。以樂安郡守望筒。命書傳敎曰。以忠臣之孫。人亦勤幹。足堪百里。雖已點下於副擬。樂安係是弊邑。若無資歷。難以蘇弊。西邑守令中相換。命書傳敎曰。謂有情勢。不爲入來。事體所在。誠極駭然。吏曹正郞曺允大。寧城僉使除授。當日內辭朝。時任僉使。遞付京職。命書榻敎曰。呂島萬戶改差。今日政差出。又命書榻敎曰。未肅拜及違牌臺諫竝許遞。今日政差出。以靈巖郡守望筒。命書傳敎曰。文臣堂上堂下及武臣堂上。有履歷守令人擬入。命書傳敎曰。適閱承傳冊見之。先朝甲午年擧動時。有園所守衛官陞敍承傳。而銓曹尙不收用。尋常承傳。猶不敢乃爾。況本園事體。所重何如。前守衛官金鼎相李興白今日政調用事。申飭銓曹。以冬至兼謝恩正使望筒。命書傳敎曰。宗親儀賓中擬入。命書榻敎曰。日熱如此。吏兵批餘窠。後日政差出。上命寧城僉使入侍。曺允大承命進伏。上命誦六事。允大進奏訖。亨元曰。寧城僉使曺允大。六事進奏之際。多有做錯。推考警責。何如。上曰。不能鍊習。殊甚疎忽。汰去。可也。命植曰。臣再當大政。不能有輔於國事。徒貽朝廷羞辱。常切惶隕。且臣老病轉痼。決難行公。伏乞特爲遞改。以安私分焉。上曰。卿每爲辭勉。而不爲卽許者。以銓任之無其人。卿旣再當都政。又爲屢次辭勉。今番則可以許施矣。命書傳敎曰。再當都政。近例甚罕。筵席陳懇又如此。豈無體諒之擧。行吏曹判書李命植。今姑許遞。命書榻敎曰。今日政新除守令邊將以下。竝肅拜後留待。仍還內。諸臣以次退出。
정조 9년
乙巳六月二十四日申時。上御重熙堂。右副承旨入侍時。右副承旨李祖承。假注書朴蓍壽。記事官金鳳顯尹行任。以次進伏訖。上命書傳敎曰。此時守令。不可許久曠官。今日政新除授臺諫。竝牌招。皆令明日署經。行任曰。明日本閣奉審。何以爲之乎。上曰。後日次爲之。仍命退。承史以次退出。
정조 9년
行都承旨未差。行左承旨李秉模坐。右承旨李亨元坐。左副承旨未差。右副承旨李祖承坐直。同副承旨閔台爀坐直。注書二員未差。假注書朴蓍壽仕李德鉉仕直。事變假注書尹悌東仕。
정조 9년
閔台爀。以內醫院都提調言啓曰。提調趙時俊。今日問安。不爲進參。牌招。何如。傳曰。允。
정조 9년
藥房都提調臣徐命善。副提調臣李秉模啓曰。昨日親臨大政。向夕酬應。伏未審此時。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。傳曰。知道。
정조 9년
傳于李亨元曰。在外臺諫許遞。前望單子入之。待下批牌招。
정조 9년
正言前望單子入之。趙濟魯李翼晉落點。
정조 9년
傳于李秉模曰。吏兵房承旨率守令邊將以下入侍。
정조 9년
傳于李祖承曰。都承旨病勢未差。許遞。
정조 9년
以大司憲趙時偉牌不進推考傳旨。傳于李祖承曰。更爲牌招。
정조 9년
親政。吏批。以李亨逵爲承旨。金思羲爲儀賓府都事。朴一源爲司䆃寺僉正。徐有器爲漢城府判官。尹㬦爲副應敎。吳著爲司成。徐美修爲校理。成德雨孟至大爲副校理。金宗垕爲濬源殿令。李顯默爲修撰。沈興永爲司僕寺正。李書九爲司書。李益洙爲懿陵令。南景龍趙鎭宅爲典籍。朴師郯爲安義縣監。李泰永爲兼司書。李升運爲瓦署別提。掌樂院主簿金履鎬仍任事。承傳。徐有豐爲典簿。姜忱爲京畿都事。柳甲基爲兵曹佐郞。申耆爲中學敎授。成德雨爲西學敎授。李錫夏爲南學敎授。李致中爲冬至副使。宋銓爲書狀官。金應煥爲尙衣院別提。朴萬曄爲引儀。林芝秀爲德陵直長。洪樂恒爲校理。朴吉源鄭厚祚爲工曹佐郞。趙武範爲宗簿寺正。李廷璞爲典籍。李集明爲漢城府主簿。李敬心爲康陵別檢。沈奎魯爲穆陵別檢。金履成爲崇陵別檢。李崇運爲大同察訪。朴東俊爲南部都事。李鋐爲長興庫主簿。洪百游爲廣興倉主簿。南陽履爲義陵奉事。
정조 9년
李亨元。以兵曹言啓曰。新除授永達萬戶李運祥。以其親年今年七十一歲。法不當遠離。呈狀乞遞。邊將之親年七十者遞任。已有定式。依例改差。何如。傳曰。允。
정조 9년
兵批。吳載重爲宣傳官。洪繼哲爲部將。宋載瑞爲武兼。姜允文爲寧城僉使。僉知單李汝翼。副護軍尹長烈。副司直李命植尹承烈安聖彬林蓍喆柳孟養。副司果盧廷良閔百恒爲五衛將。元永胄爲宣傳官。沈定鎭爲司禦。金養和爲訓鍊院主簿。康敏堯爲永達萬戶。副司果李廷璞鄭來成金應煥朴柱遇徐有沂趙鎭宅李潤章爲安東營將。
정조 9년
閔台爀啓曰。新除授副應敎尹㬦時在京畿安山地。副校理成德雨時在坡州地。孟至大時在洪忠道溫陽地。經筵入番事緊。竝斯速乘馹上來事下諭。何如。傳曰。允。
정조 9년
以大司諫鄭存中。司諫姜。獻納金履鏞。執義洪周萬。持平鄭景祚朴鎤牌不進罷職傳旨。傳于李祖承曰。只推。更爲牌招。
정조 9년
傳于李秉模曰。禮房承旨入侍。
정조 9년
傳于李祖承曰。朝筵臺臣入侍。旣有已奏之啓。則臺諫之竝與已奏之啓。又爲傳啓。無異再啓。承宣之捧入。大是不察。當該承旨從重推考。詣臺臺臣遞差。
정조 9년
以兼春秋車亨衢汰去傳旨。傳于李祖承曰。分揀。
정조 9년
閔台爀啓曰。因藥房都提調徐命善擧條。提調趙時俊。以本職呈告。當此逐日監煎之時。不可遲待由限。一任其癏曠。令本院稟旨牌招事。啓下矣。藥房提調趙時俊。待開門牌招。以爲監煎之地。何如。傳曰。允。
정조 9년
以全羅監司李在學狀啓。六月令薦新新稻米。節候尙早。限內不得封進。惶恐待罪事。傳曰。勿待罪事。回諭。
정조 9년
李祖承。以禮曹言啓曰。頃因載寧幼學閔昌錫爲其同郡進士梁道廈孝行。請除職事上言。前判書臣李在簡。以除職事體尤別。不可遽爾許施。特許給復。以示褒奬之意事覆啓。而判付內。其父有行誼。至蒙除職之承傳。其子孝行又如許云爾。則此等之人。自朝家收用。固無不可。況有多士齊籲。以此意分付道臣。使之採探實蹟收聞事啓下。故卽爲行關査實矣。今觀黃海監司洪秉纘收啓。則論列邑報。附陳已見。令該曹稟處矣。蓋梁道廈之孝行。難有多士之稱慕。本郡之嘉奬。而道臣査啓。旣以閔昌錫之稱以士論。虛張事實。至煩天聽者。非徒無嚴。亦關後弊。自臣營科治計料。而昨年十一月。因道廈之上言。其父弼成。特施旌閭之典。而纔過數朔。今又因昌錫之上言。竝褒其子。道廈則在渠榮耀。非不極至。而朝家恩典。恐或屑越云。則除職或旌閭重典。今不可輕議。而參以本郡採實之報。則鄕里婦孺之傳誦。雖未可一一準信。而道廈事親之孝。克肖乃父。無愧古人云。則雨不霑濕。雪消墓庭等說。或不無過分不經之言。而至如斷指和藥。嘗糞甜苦之行。則豈無多士之公言。而若是臚列乎。凡遐鄕士民之嘉言善行。一有近似於忠孝烈三字。則固當褒揚之不暇。而今此道廈之趾美其父。以孝爲稱。則當初給復之請。似不至汰濫。依前覆啓施行。恐合事宜。而至於閔昌錫科治事。道臣所謂非徒無嚴。亦關後弊云者。儘有意見。而旣稱多士齊籲。爲人揚善云。則在朝家激勸之道。不必以罪論。科治一款。今姑安徐事。竝以分付。何如。傳曰。允。
정조 9년
執義洪周萬啓曰。臣年紀衰邁。耳目昏聵。淸朝臺閣之任。萬不近似。而迫於嚴召。冒沒登筵。咫尺奏啓之際。多有顚錯之失。至被承宣之請推。臣何敢一刻晏然於臺次乎。請命遞斥臣職。答曰。勿辭。亦勿退待。
정조 9년
正言李翼晉啓曰。臣庸愚譾劣。本不合於淸朝耳目之列。前後居臺。無一善狀。居常忸蹙。若負大何。卽者諫省除命。忽下於千萬夢想之外。庚牌踵臨。促敎繼降。臣他不暇顧。章皇出肅。而第臣於年前。適叨是職。以署經事。厚被人言。至今追思。愧汗浹背。豈可以時月之稍久。有所自恕。晏然仍冒於臺次乎。請命遞斥臣賤。答曰。勿辭。亦勿退待。
정조 9년
義禁府啓目。吏曹假郞廳張志默。前兼春秋車亨衢原情云云。傳旨內辭緣。泛稱遲晩。竝只刑推得情。何如。判付啓。分揀放送爲良如敎。
정조 9년
義禁府照目。承政院注書朴能源矣令該府拿問嚴處罪。從重論。杖八十收贖。奪告身三等私罪。奉敎依允。功議各減一等爲良如敎。又啓目。前正郞李勉兢原情云云。傳旨內辭緣。泛稱遲晩。所當請刑是白乎矣。曾經侍從勿爲請刑。旣有先朝受敎。議處。何如。判付啓。依允。
정조 9년
左議政洪樂性箚曰。伏以。庚炎歊赩。親臨大政。終日勞動。玉體萬康。伏不勝區區歡祝之忱。伏念臣旡妄一疾。奄踰旬日。迹阻伸賀而忱誠未伸。罪著闕禮而郵罰不加。繼以太醫相守。珍劑誕頒。至於近侍之逐日臨問。尤是格外之殊渥。有若父母之於幼子。惟其疾之憂焉。臣雖一味昏綴。而間或稍有省覺。則恭聆軫恤之德音。銘鏤罙切。仰念貽憂於淵衷。悚惶尤積。不知螻蟻賤臣。何以得此於君父。頓首病枕。只有感涕之被面而已。第臣衰殼脆質。受病於傷暑之祟。危症敗兆。闖發於挾食之餘。首尾沈篤。進退無常。寢啖全廢而神息都不收拾。鍼藥峻攻而眞元漸就銷鑠。傍觀爲之危凜。醫拔亦云難治。而幸得回甦。復尋生路者。莫非賴聖上愛欲生之念。終始得保其殘喘也。再造之恩。天高地厚。隕首結草。猶未足以報萬一也。今何敢張皇言病。仰瀆崇嚴。而顧臣所帶之職。適値鼎席不備之時。廟務積滯。賓對久闕。而今臣病勢。安危尙未分。劇歇苦無度。晝夜痛楚。奄奄床褥。實無時月內復起爲人之望。豈可使中書承弼之地。作微臣養病之坊。而一任重務之癏曠。以致庶事之委屬乎。病裏惶悶。如添一症。玆敢倩人構箚。仰暴衷懇。伏乞聖慈。俯垂諒察。亟命枚卜賢德。以備股肱之托。仍賜遞解重任。以便調治之方。則國事幸甚。私分幸甚。答曰。省箚具悉卿懇。聞卿愼度。漸向勿藥。甚幸甚幸。未參賓對。不足爲引。卿其安心勿辭。益存少愈之戒。快復天和。仍傳曰。此批答。遣史官傳諭于左議政。
정조 9년
乙巳六月二十五日未時。上御重熙堂。禮房承旨入侍時。左副承旨趙興鎭。假注書李德鉉。記注官承膺祚。記事官金鳳顯。以次進伏訖。上命書傳敎曰。左副承旨見有實𧏮許遞。命退。承史以次退出。
정조 9년
乙巳六月二十五日酉時。上御重熙堂。坐直承旨入侍時。右副承旨李祖承。假注書李德鉉。記注官承膺祚。記事官金鳳顯。以次進伏訖。上命出去。左議政家。問病以來。賤臣承命馳往問病。回奏曰。問于左議政。則以爲今日病勢少愈於數日前。而往復無常。近侍臨門。聖敎鄭重。不勝惶感云矣。上命書傳敎曰。俄聞政官言。昨日政稟批旨。因下隷之不傳。三銓則知之。亞銓則不聞云。然則罷推過矣。原傳敎勿施。三銓病不來之後。更命牌招。此時亞銓。必已聞知。而猶且晩赴。以遞差捧傳旨。又命書傳敎曰。光陽縣監口傳差出。命退。承史以次退出。
정조 9년
乙巳六月二十五日酉時。上御重熙堂。承旨入侍時。右副承旨李祖承。假注書李德鉉。記事官金鳳顯尹行任。以次進伏訖。上命書榻敎曰。進御淸暑六和湯。依前方一貼前入。又命書左議政箚批訖。命退。承史以次退出。
정조 9년
行都承旨金尙集坐。行左承旨李秉模坐。行右承旨趙時偉坐。左副承旨李亨元坐。右副承旨徐龍輔坐直。同副承旨閔台爀坐直。注書二員未差。假注書朴蓍壽仕直李德鉉仕。事變假注書尹悌東仕。
정조 9년
趙時偉。以都摠府言啓曰。今日內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 9년
趙時偉啓曰。正言趙濟魯引避退待。已至經宿。尙未處置。事甚未安。大司諫鄭存中。司諫姜。正言李翼晉。竝卽牌招。以爲處置之地。何如。傳曰。允。
정조 9년
以校理徐美修洪樂恒。修撰李顯默牌不進罷職傳旨。傳于閔台爀曰。只推。
정조 9년
趙時偉啓曰。玉堂上下番俱空。已至多日。事甚未安。校理徐美修洪樂恒。修撰李顯默。旣有只推之命。竝卽牌招。以爲推移入直之地。何如。傳曰。允。
정조 9년
傳于李秉模曰。京畿監司入侍。
정조 9년
李秉模啓曰。京畿監司徐有防。依下敎來待矣。傳曰。入侍。
정조 9년
吏曹判書前望單子入之。鄭尙淳落點。
정조 9년
吏曹口傳政事。以金光運爲光陽縣監。安聖彬爲戶曹參議。
정조 9년
傳于徐龍輔曰。坐直承旨入侍。
정조 9년
承旨前望單子入之。金尙集徐龍輔落點。
정조 9년
傳于李秉模曰。承旨前望單子入之。待下批牌招察任。
정조 9년
閔台爀。以吏曹言啓曰。宗廟五享大祭攝行時。薦俎官以戶曹參議塡差。實是典例所載。而參議有故。則稟旨變通事。曾有定式矣。戶曹參議金履安在外。今此秋享大祭薦俎官。無以塡差。而儒賢官職。與他自別。臣曹不敢擅便。何以爲之。敢稟。傳曰。在外參議許遞。口傳差出。
정조 9년
趙時偉。以禁衛營言啓曰。來七月當十番右部右司屬全羅道五哨軍兵逢點實數六百五十二名。已爲點閱整齊。來七月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 9년
趙時偉。以禁衛營言啓曰。來九月當十番右部後司屬全羅道五哨軍兵。來八月二十五日京中逢點。依例準二朔立番之意。本道監兵使處。預爲知委。何如。傳曰。允。
정조 9년
趙時偉。以御營廳言啓曰。本廳來七月八月兩朔應立右部後司屬原春道五哨軍兵六百十名。已爲逢點整齊矣。七月初一日。與右司軍兵替代立番後。舊軍放送之意。敢啓。傳曰。知道。
정조 9년
趙時偉。以御營廳言啓曰。本廳來九月十月兩朔應立後部前司屬原春道二哨。京畿左道三哨。合五哨軍兵。來八月二十五日京中逢點。九月初一日。與右部後司軍兵。當爲替代立番。趁期調送事。兩道監司處。依前知會之意。敢啓。傳曰。知道。